Hirving Lozano

**Hirving Rodrigo Lozano Bahena** (lahir 30 Julai 1995) merupakan seorang pemain bola sepak Mexico yang beraksi di posisi sayap untuk kelab Serie A, Napoli dan pasukan kebangsaan Mexico. Beliau amat popular dengan nama gelaran *Chucky*.

Lozano telah memulakan kariernya bersama kelab Pachuca. Beliau telah berjaya merangkul trofi Clausura 2016 dan Liga Juara-Juara CONCACAF 2016–17. Secara keseluruhannya, beliau telah beraksi dalam 149 perlawanan dan menjaringkan 43 gol untuk Pachuca. Pada Jun 2017, beliau telah berpindah ke Eropah untuk menyertai kelab Belanda, PSV Eindhoven. Semasa musim pertamanya di PSV, beliau telah merangkul kejuaraan Eredivisie dan juga dinobatkan sebagai penjaring terbanyak pasukannya sepanjang kempen tersebut. Pada tahun 2019, Lozano berpindah ke Napoli dalam perpindahan yang bernilai €42 juta sekali gus meletakkannya sebagai pemain bola sepak Mexico termahal sepanjang zaman.

Lozano telah mewakili pasukan remaja Mexico dan meraih pencapaian iaitu Kejohanan B-20 CONCACAF 2015 selain beliau telah mewakili negaranya ke Sukan Olimpik 2016. Lozano telah melakukan penampilan sulungnya untuk skuad senior pada Februari 2016 dan telah mengambil bahagian dalam kejohanan Copa America Centenario, Piala Konfederasi 2017 dan juga Piala Dunia 2018.

## Kerjaya kelab

### Pachuca
Lozano telah menyertai kelab Pachuca pada tahun 2009 dengan memasuki akademi kelab. Pada 8 Februari 2014, Lozano telah melakukan penampilan sulungnya di Liga MX ketika menentang Club América. Beliau telah menjaringkan gol pada lima minit selepas beliau menjadi pemain gantian bagi memastikan jaringan tunggalnya itu untuk meraih tiga mata penuh buat bekalan pasukannya. Lozano telah membantu Pachuca untuk menamatkan kejohanan Clausura 2014 sebagai naib juara.

Pada 30 Ogos 2014, Lozano telah menjaringkan gol ketika pertembungan menentang León, yang berkesudahan Pachuca menang 2–1. Pada 13 September 2014, beliau telah menjaringkan satu-satunya gol Pachuca dalam aksi menentang Tijuana yang berkesudahan perlawanan terikat seri 1–1.

Pada 19 September 2015, Lozano telah menjaringkan gol penyamaan permainan ketika menentang Dorados sebelum Pachuca akhirnya meraih kemenangan 2–1. Pada 27 Februari 2016, Lozano telah menjaringkan gol tunggal perlawanan ketika menentang Toluca sekali gus memastikan pasukannya gah di puncak teratas liga. Pada 19 Mac, Lozano telah menjaringkan hatrik pertamanya ketika Pachuca membelasah Veracruz 6–0. Lozano telah menyumbang dua gol untuk pasukannya ketika perlawanan separuh akhir Clausura 2016 ''Liguilla'' menentang León dan memberikan pasukannya kelebihan agregat 3–2. Pachuca akhirnya merangkul kejuaraan liga setelah mereka menundukkan Monterrey 2–1 secara agregat dalam perlawanan akhir. Lozano telah dipilih ke dalam Bintang Pasukan Pilihan bagi kejohanan Clausura 2016.

Pada 16 Julai 2016, Lozano telah menjaringkan gol dan mencipta hantaran kepada jaringan gol lain pasukannya ketika aksi sulung liga menentang León yang berkesudahan Lozano menang 5–1. Pada 13 September, ketika perlawanan peringkat kumpulan Liga Juara-Juara CONCACAF, beliau telah menjaringkan empat gol ketika menentang Police United sekali gus membantu Pachuca untuk merekodkan kemenangan terbesar pernah diperoleh di dalam sejarah kejohanan tersebut berikutan kejayaan 11–0. Pada 15 Oktober, Lozano telah mencipta satu hantaran dan menjaringkan gol ketika Pachuca menewaskan Santos Laguna 3–0. Lozano mengakhiri kejohanan Apertura 2016 sebagai penjaring gol terbanyak dari Mexico dengan tujuh gol dihasilkan. Beliau seterusnya diletakkan di dalam Kesebelasan Utama Pilihan bagi kejohanan Apertura 2016.

Semasa perlawanan pembukaan bagi kejohanan Clausura 2017 pada 17 Januari, beliau telah berjaya menjaringkan hatrik bagi mengalahkan León 4–2. Pada bulan April, semasa perlawanan kedua peringkat separuh akhir Liga Juara-Juara CONCACAF menentang FC Dallas, Lozano telah menjaringkan dua gol untuk pasukannya ketika baki sepuluh minit sebelum tamat sekali gus membantu pasukannya untuk menang 3–1 dan 4–3 menerusi agregat bagi meneruskan kemaraan ke final. Pada bulan berikutnya, Pachuca memenangi kejohanan Liga Juara-Juara CONCACAF selepas menewaskan wakil yang juga dari Mexico, Tigres UANL dalam aksi perlawanan akhir. Lozano pula telah dianugerahkan Kasut Emas sebagai penjaring gol terbanyak kejohanan itu dengan lapan gol dijaringkan. Selain itu, Lozano turut dianugerahkan sebagai Pemain Muda Terbaik Kejohanan.

### PSV

#### Musim 2017–18
Pada 19 Jun 2017, Lozano telah menandatangani kontrak selama enam tahun bersama kelab Belanda, PSV Eindhoven.

Lozano telah melakukan penampilan sulungnya untuk PSV dalam perlawanan kelayakan Liga Europa menentang Osijek. Beliau telah beraksi dalam kedua-dua perlawanan namun pasukannya gagal untuk menuju peringkat kumpulan setelah keputusan agregat menunjukkan skor 2–0 bagi pihak Osijek. Pada 12 Ogos, Lozano telah menjaringkan gol dalam penampilan sulungnya di Eredivisie ketika menentang AZ Alkmaar. Beliau seterusnya telah diberikan tepukan gemuruh oleh para peminat yang hadir di stadium sebelum beliau dibawa keluar untuk digantikan oleh pemain kelab yang lain. Seminggu kemudian, beliau menjaringkan gol sekali lagi dan mencipta jaringan lain untuk PSV ketika menentang NAC Breda. Seterusnya, Lozano terus menjaringkan gol bagi memastikan kejayaan PSV menewaskan Roda JC. Lozano merupakan pemain pertama yang telah menjaringkan gol di dalam tiga perlawanan pertama PSV. Beliau kemudiannya telah dinobatkan sebagai Pemain Terbaik Bulanan bagi bulan Ogos. Pada 10 September 2017, Lozano telah dilayangkan kad merah oleh pengadil perlawanan ketika PSV tewas kepada SC Heerenveen 2–0.

Pada 17 Februari 2018, Lozano menerima layangan kad merah buat kali kedua dalam musim ini ketika perlawanan liga menentang Heerenveen setelah mengasari muka pemain lawan, Lucas Woudenberg. Beliau telah digantung selama tiga perlawanan oleh Persatuan Bola Sepak Diraja Belanda selepas permohonan yang dibuat oleh PSV telah ditolak. Lozano kembali pada 18 Mac dan telah menjaringkan gol kedua PSV ketika pasukannya menewaskan VVV Venlo. Jaringan gol tersebut menandakan jaringan ke-14 yang dicetak olehnya pada musim itu.

Lozano telah memenangi trofi Eredivisie bersama PSV setelah mereka menewaskan musuh tradisi, Ajax pada 15 April. Beliau mengakhiri musim sulungnya bersama PSV sebagai penjaring gol terbanyak liga dengan 17 gol dicetak selain mencipta 11 hantaran kepada jaringan gol.

#### Musim 2018–19
Lozano telah menjadi pemain gantian pada separuh masa kedua dalam aksi sulung PSV pada musim 2018–19 ketika menentang Feyenoord dalam kejohanan Perisai Johan Cruyff 2018. Selepas kedua-dua pasukan buntu menemui jaringan, perlawanan akhirnya diheret ke penentuan penalti. Walaupun Lozano berjaya menyudahkan tendangan penalti apabila tiba gilirannya, namun pasukannya terpaksa menanggung kekalahan kepada pasukan lawan dengan skor 6–5. Pada 11 Ogos, Lozano telah menjaringkan gol dalam perlawanan pembukaan Eredivisie menentang FC Utrecht bagi membolehkan PSV untuk menang dengan keputusan yang selesa 4–0. Beliau menjaringkan gol sekali lagi pada minggu berikutnya ketika PSV mengatasi Fortuna Sittard 2–1. Tiga hari kemudian, Lozano telah melakukan penampilan sulungnya dalam kejohanan Liga Juara-Juara Eropah ketika menentang BATE. Malahan, beliau turut menjaringkan gol kedua PSV dalam perlawanan itu bagi membolehkan PSV untuk menang dalam aksi pertama pusingan play-off.

Pada 15 September, beliau telah menjaringkan dua gol semasa pasukannya membelasah ADO 7–0. Tiga hari seterusnya, beliau beraksi dalam perlawanan peringkat kumpulan Liga Juara-Juara menentang Barcelona namun PSV tunduk kepada pasukan lawan dengan kekalahan 4–0. Lozano menjaringkan dua gol pada 6 Oktober ketika aksi menentang VVV. Pada 20 Oktober, beliau telah mencipta dua hantaran kepada jaringan gol pasukannya selain menyumbang satu gol untuk pasukannya ketika menewaskan FC Emmen 6–0. Empat hari kemudian, beliau menjaringkan gol sulungnya dalam kejohanan Liga Juara-Juara ketika pasukannya mengikat Tottenham Hotspur 2–2. Pada 24 November, Lozano telah menjaringkan dua gol dan mencipta satu hantaran semasa PSV mengatasi SC Heerenveen 3–0. Lozano seterusnya menjaringkan gol untuk PSV semasa menentang Inter Milan dalam aksi terakhir peringkat kumpulan Liga Juara-Juara pada 11 Disember. Beliau dilihat sebagai salah satu pemain yang menyerlah semasa kempen Liga Juara-Juara pada tahun 2018.

Pada 25 April 2019, semasa aksi menentang Willem II, Lozano terpaksa dibawa keluar dari padang selepas beliau menerima asakan hebat oleh Freek Heerkens. Pada mulanya, beliau hanya mengalami kecederaan ligamen dan mendapatkan rawatan susulan seketika, tetapi akhirnya beliau terus diketepikan. Pihak kelab seterusnya mengeluarkan kenyataan bahawa Lozano akan terlepas daripada perlawanan baki musim.

### Napoli
Pada 23 Ogos 2019, Lozano secara rasminya berpindah ke kelab Itali, Napoli. Beliau dilaporkan telah menandantangani kontrak selama lima tahun bersama perpindahan yang brenilai €42 juta sekali gus menjadikan Lozano sebagai pemain termahal dibeli oleh Napoli serta pemain Mexico termahal dalam sejarah. Bahkan, penjualan pemain tersebut telah merekodkan penjualan termahal pernah dijalankan oleh PSV. Lapan hari kemudian, Lozano telah melakukan penampilan sulungnya di Serie A ketika menentang Juventus. Beliau yang merupakan pemain gantian pada separuh masa kedua telah menjaringkan gol kedua pasukannya namun Napoli tunduk kepada Juventus dengan skor 4–3.

## Kerjaya antarabangsa

### Pasukan bawah–20
Lozano telah dipanggil oleh jurulatih Sergio Almaguer untuk menghadapi Kejohanan CONCACAF B-20 2015. Semasa perlawanan sulung peringkat kumpulan menentang Cuba, beliau telah menjaringkan dua gol serta mencipta empat hantaran kepada jaringan gol Mexico yang lain bagi mengesahkan kemenangan bergaya Mexico ke atas Cuba 9–1. Beliau seterusnya menjaringkan tiga gol lagi dan mencipta bantuan jaringan lain kepada pasukannya. Mexico akhirnya bergelar juara dalam kejohanan tersebut sekali gus melayakkan diri ke kejohanan Piala Dunia FIFA B-20 2015 di New Zealand. Menerusi lima jaringan gol, beliau telah dinobatkan sebagai pemenang bagi anugerah Kasut Emas bersama dengan pemain tengah Amerika Syarikat, Romain Gall. Lozano turut disenaraikan di dalam Bintang Pasukan Terbaik. Lozano kemudian telah dipanggil untuk menghadapi kejohanan Piala Dunia B-20 2015. Beliau telah beraksi dalam ketiga-tiga perlawanan peringkat kumpulan tetapi pasukannya telah terkandas dalam peringkat kumpulan setelah menduduki tangga tercorot kumpulan.

### Pasukan bawah–23
Pada 18 September 2015, Lozano telah dipilih oleh jurulatih Raúl Gutierrez untuk beraksi dalam [Kelayakan Kejohanan Olimpik CONCACAF 2015]]. Beliau telah mencetak gol kedua Mexico ketika mereka berentap dengan pasukan Kanada di peringkat separuh akhir.
Mexico akhirnya menjuarai kejohanan tersebut setelah membenam Honduras 2–0 dalam pentas final. Lozano telah memenangi anugerah Bola Emas dan dimasukkan ke dalam Bintang Pasukan Pilihan Kejohanan. 

Pada 7 Julai 2016, Lozano telah disenaraikan ke dalam skuad Mexico untuk mengambil bahagian dalam kejohanan Sukan Olimpik 2016 di Rio de Janeiro, Brazil. Semasa perlawanan ketiga peringkat kumpulan menentang Korea Selatan pada 10 Ogos, Lozano telah dibuang padang masa tambahan selepas mengasari pemain Korea. Perlawanan tersebut telah menyaksikan Mexico tewas 1–0 dan menamatkan kempen di tangga ketiga kumpulan sekali gus berdepan penyingkiran daripada kejohanan.

### Senior

Lozano memperoleh panggilan pertama oleh skuad senior pada Februari 2016 ketika di bawah kendalian jurulatih Juan Carlos Osorio. Pada 10 Februari, Lozano telah beraksi dalam perlawanan sulungnya untuk pasukan kebangsaan Mexico dalam perlawanan persahabatan menentang Senegal. Beliau telah mencipta hantaran kepada jaringan yang dilakukan oleh rakan sepasukannya, Rodolfo Pizarro bagi menghasilkan jaringan kedua Mexico sekali gus membolehkan kemenangan yang diraih pasukannya 2–0. Pada 25 Mac 2016, Lozano telah menjaringkan gol pertamanya untuk Mexico pada minit ke-39 perlawanan kelayakan Piala Dunia 2018 menentang Kanada yang menyaksikan Mexico menang 3–0.

Pada 8 Jun 2017, Lozano telah disenaraikan ke dalam skuad Piala Konfederasi FIFA 2017 di Rusia. Semasa perlawanan terakhir peringkat kumpulan menentang tuan rumah Rusia pada 24 Jun, Lozano telah menjaringkan gol kedua Mexico bagi mengesahkan kemenangan pasukannya ke atas pasukan lawan.

Pada 1 September 2017 iaitu semasa perlawanan kelayakan Piala Dunia 2018 menentang Panama, Lozano telah menjaringkan gol tunggal permainan bagi memastikan tempat Mexico ke Piala Dunia. Pada 10 November, buat kali pertama beliau menjaringkan dua gol untuk Mexico ketika menentang Belgium yang berkesudahan kedua-dua pasukan terikat seri 3–3 dalam satu perlawanan yang cukup sengit.

Pada 4 Jun 2018, Lozano telah dipilih ke dalam skuad Mexico bagi menghadapi kejohanan Piala Dunia 2018. Beliau telah menjaringkan gol tunggal perlawanan ketika mereka menentang juara bertahan, Jerman semasa aksi pembukaan Kumpulan F Piala Dunia pada 17 Jun sekali gus memberi kelebihan kepada Mexico untuk berjaya mengutip tiga mata berharga. Beliau telah dipilih sebagai Pemain Terbaik Perlawanan oleh FIFA berikutan persembahannya yang cemerlang. Pada 23 Jun iaitu semasa perlawanan kedua peringkat kumpulan menentang Korea Selatan, Lozano telah mencipta hantaran kepada jaringan Javier Hernández untuk menghasilkan gol kedua Mexico bagi membolehkan kemenangan kedua diraih dengan mengatasi Korea Selatan 2–1. Lozano telah tampil dalam keempat-empat perlawanan Mexico sepanjang kejohanan tersebut sehinggalah perjalanan mereka terhenti di pusingan 16 apabila tumpas kepada Brazil.

Lozano telah terpilih ke dalam skuad Mexico di bawah bimbingan jurulatih Gerardo Martino untuk menghadapi kejohanan Piala Emas CONCACAF 2019 tetapi beliau akhirnya terpaksa diketepikan daripada mengambil bahagian daripada kejohanan tersebut berikutan kecederaan yang dialaminya belum dapat pulih sepenuhnya semasa beliau beraksi bersama PSV.

## Kehidupan peribadi
Lozano mempunyai seorang adik yang bernama Bryan Mauricio dan merupakan seorang pemain bola sepak. Adiknya beraksi di posisi pemain tengah untuk kelab Club Universidad Nacional.

Lozano telah berkahwin dengan pasangan pilihannya, Ana Obregon pada tahun 2014 dan mereka mula berkenalan ketika Lozano bermain untuk Pachuca. Pasangan tersebut mempunyai dua orang anak. Anak pertama mereka merupakan anak perempuan yang lahir pada tahun 2014 manakala anak keduanya pula ialah lelaki yang telah lahir pada tahun 2017.

Lozano dengan popularnya dikenali dengan nama samaran *[[Chucky (karakter)|Chucky]]* yang diambil daripada filem anak patung seram, ''Child's Play''. Gelaran tersebut telah melekat padanya ketika beliau masih remaja disebabkan oleh beliau sering menyorok di bawah katil rakan-rakannya untuk menakutkan dan mengejutkan mereka.

## Statistik kerjaya
### Kelab



### Antarabangsa

### Gol antarabangsa

## Pencapaian

### Kelab
;Pachuca
*Liga MX: Clausura 2016
*Liga Juara-Juara CONCACAF: 2016–17

**PSV Eindhoven**
*Eredivisie: 2017–18

### Antarabangsa
;Mexico B-20
*Kejohanan CONCACAF B-20: 2015

;Mexico B–23 
*Kejohanan Kelayakan Olimpik CONCACAF: 2015

### Individu
* Kasut Emas Kejohanan CONCACAF B-20: 2015
* Bintang Pasukan Pilihan Kejohanan CONCACAF B-20: 2015
* Bola Emas Kejohanan Kelayakan Olimpik CONCACAF: 2015
* Bintang Pasukan Pilihan Kejohanan Kelayakan Olimpik CONCACAF: 2015
* Bintang Pasukan Pilihan Liga MX: Clausura 2016, Apertura 2016
* Balón de Oro Liga MX: 2015–16 (Pemain Tengah Menyerang Terbaik)
* Kasut Emas Liga Juara-Juara CONCACAF: 2016–17
* Pemain Muda Terbaik Liga Juara-Juara CONCACAF: 2016–17
* Pemain Terbaik Bulanan Eredivisie: Ogos 2017
* Pasukan Tahunan Terbaik Eredivisie: 2017–18
* Pemain Terbaik Tahunan CONCACAF: 2018
* Kesebelasan Utama Terbaik CONCACAF: 2016, 2017, 2018

## Catatan

## Pautan luar
* 
* 
* 
* 
*